
Nepažįstamoji "antroji Lietuva": politinių nuostatų struktūros analizė

Po pastarųjų Lietuvos prezidento rinkimų politinis ir intelektualinis elitas pradėjo kalbėti apie nesuprantamą ir neprognozuojamą "antrąją Lietuvą," kuri nepasitiki valdžia, su nostalgija žiūri į sovietinius laikus, nesiklauso racionalių argumentų, kaip balsuoti rinkimuose, ir dėl to atrodo pavojinga. Neskaitant bendro migloto įsivaizdavimo, kad šie žmonės yra reformos "pralaimėtojai" ir gyvena daugiausia provincijoje, tikrosios jų nuostatos ir politinio elgesio priežastys Lietuvos politologams ir tradicinėms partijoms, įskaitant socialdemokratus, yra neįminta mįslė. 

Pranešime pristatomi 2003 m. liepos mėn. atlikto kokybinio tyrimo Lietuvos provincijoje duomenys. Tyrimo metu atlikta 30 giluminių pusiau struktūruotų interviu su įvairių profesijų su Alantos ir Naujasodžio gyventojais (Molėtų raj.) nuo 19 iki 80 m. amžiaus. Tyrimo tikslas - ištirti Lietuvos gyventojams būdingos politinių nuostatų struktūros ypatumus ir nustatyti ryšius tarp politinės paramos, t.y. pasitenkinimo ir pasitikėjimo valdžia ir režimu, ir politinio angažuotumo, t.y. domėjimosi politika, dalyvavimo rinkimuose ir protesto politikoje lygio. 

Analizuojant duomenis išskirta 11 charakteringų politinės sąmonės tipų su specifine politinių nuostatų ir politinio elgesio struktūra: prosovietinis radikalas, tarybinis intelektualas, sovietinės sistemos statytojas, kairysis optimistas, kaimiškos išmintiems optimistas, apatiškas jaunimas, racionalus jaunimas, nusivylęs sąjūdietis, pilietiškasis optimistas, dešinysis demokratas ir dešinysis radikalas. Pranešime bus nagrinėjami tipai, pasižymintis antisisteminėmis arba "nepilietiškomis" orientacijomis. 

